**Thmuis** (m.kreik. Θμουίς, *Thmūis* tai *Thmouis*) eli **Ta-maut** (egypt. *Tꜣ-mꜣwt*, kopt. *Ⲑⲙⲟⲩⲓ*) oli kaupunki muinaisessa Egyptissä. Se sijaitsi Ala-Egyptissä eli Niilin suistossa ja kuului Mendesioksen nomokseen. Kaupungin rauniokumpu eli tell tunnetaan nimellä *Tell el-Timai*.

Maantiede
---------

Thmuis sijaitsi kanavan varrella Niilin Tanitikos- ja Mendesios-suuhaarojen (Taniksen ja Mendesin suuhaarojen) välillä. Sen ympärillä oli soista maastoa, ja niin sen olemassaolo oli suuressa määrin riippuvainen kanavoinneista ja patovallituksista. Mendesin kaupunki sijaitsi vain noin puolen kilometrin päässä Thmuisista, ja kaupungit muodostavat historiassa eräänlaisen kaksoiskaupungin. Nykyisin Thmuisin rauniot ovat lähellä Al-Mansuran kaupunkia.

Historia
--------

Thmuis oli alun perin oman Thmuitesin nomoksensa pääkaupunki. Herodotoksen aikaan nomos oli yhdistetty Mendesioksen nomokseen. Tämä oli mitä todennäköisimmin seurausta siitä, että Mendes oli tuohon aikaan suurempi kaupunki, sekä siitä, että kaupungeilla oli yhteinen kultti, jonka kohteena oli vuohenhahmoinen Banebdjedet- eli Mendes-jumala. Kreikkalaiset yhdistivät jumalan Paniin.

Kuningatar Berenike II:sta esittävä mosaiikki Thmuisista. Tekijä Sofilos, n. 200 eaa. Kreikkalais-roomalainen museo, Aleksandria.
Thmuis kukoisti hellenistiseltä kaudelta lähtien, jolloin se syrjäytti Mendesin, jonka paikka jäi asumattomaksi mahdollisesti Niilin uomassa tapahtuneiden muutosten vuoksi. Tituksen johtama Rooman armeija kokoontui Thmuisiin ensimmäisen juutalaissodan aikaan vuonna 70 jaa. ennen hyökkäystä Jerusalemiin.

Thmuis kukoisti vielä myöhemmällä roomalaisella tai varhaisella bysanttilaisella kaudella 300-luvulla jaa. keisareiden Valentinianuksen ja Theodosius Suuren aikana. Tuolloin sillä oli oma hallintonsa, joka ei ollut Aleksandrian alaisuudessa. Ammianus Marcellinus kutsui kaupunkia yhdeksi Egyptin merkittävimmistä tuolloin.

Varhaisella kristillisellä kaudella kaupunki oli piispanistuin. Sen tunnetuin piispa on Serapion Thmuislainen, jota ortodoksinen kirkko kunnioittaa pyhänä. Kaupunki vaikuttaa tulleen hylätyksi arabikaudella vuonna 831 verokapinan tukahduttamisen jälkeen.

Rakennukset ja löydökset
------------------------

Tell el-Timai on yksi Niilin suiston suurimpia kaupungin rauniokumpuja. Kaupungin paikalta on löydetty muun muassa hellenistiselle kaudelle ajoittuvan, Ptolemaios II:n rakennuttaman temppelikokonaisuuden rauniot. Se on mahdollisesti ollut omistettu jumalattareksi korotetulle kuningatar Arsinoe II:lle. Paikalta on löydetty myös muun muassa hautoja ja sarkofageja.

Lähteet
-------

1. 1 2 3 4 5 6  Smith, William: "Thmuis", *Dictionary of Greek and Roman Geography*. Boston: Little, Brown and Company, 1854. Teoksen verkkoversio. (englanniksi)
2. ↑  Thmouis *Pleiades*. Viitattu 19.10.2020.
3. ↑  Thmouis (Egypt) 9 Kafr El-Amir Abd Allah - Θμούις *ToposText*. Viitattu 19.10.2020.
4. ↑  Thmouis (Tell Timai) *Trismegistos*. Viitattu 19.10.2020.
5. ↑  Herodotos: *Historiateos* 2.168; Klaudios Ptolemaios: *Geografia* 4.5.51.
6. 1 2 3  History of the Ancient City of Thmuis *Tell Timai Archaeological Project*. Viitattu 19.10.2020.
7. 1 2 3 4  2,300 Year Old Temple Discovered At Thmuis In Egypt *Archaeology News Network*.  Arkistoitu 14.1.2021. Viitattu 19.10.2020.
8. ↑  Tell el-Rub’a (Mendes) *Egyptian Monuments*. Viitattu 19.10.2020.
9. ↑  Ammianus Marcellinus: *Res gestae* 22.16.6
10. ↑  Pyhä Serapion, Thmuisin piispa Suomen ortodoksinen kirkko. Viitattu 19.10.2020.
11. ↑  Lorenzon, Marta et al.: Mudbricks, Construction Methods, and Stratigraphic Analysis: A Case Study at Tell Timai (Ancient Thmuis) in the Egyptian Delta AJA Online. Viitattu 19.10.2020.
12. ↑  Tell Timai (Thmuis) Egypt Exploration Society.  Arkistoitu 24.10.2020. Viitattu 19.10.2020.

Aiheesta muualla
----------------

* Kuvia tai muita tiedostoja aiheesta **Thmuis** Wikimedia Commonsissa

* Tell Timai Archaeological Project (englanniksi)